text: [{"text_idx": "#000001", "text": "Comelec roadshow alang sa first time voters"}, {"text_idx": "#000002", "text": "\u201cDili man gyod ko ganahan ug politika apan unsaon man nga mao may pagbuot sa mga lungsuranon\u201d, matud sa Politiko 1."}, {"text_idx": "#000003", "text": "\u201cDili ko modagan sa politika kay igo na ning akong ginagmay nga serbesyo sa mga tawo\u201d, ni Politiko 2."}, {"text_idx": "#000004", "text": "\u201cDili man gyod unta ko modagan apan usa lang ko ka pobreng suluguon nga dili makabalibad sa mando sa katawhan\u201d, istorya ni Politiko 3."}, {"text_idx": "#000005", "text": "Ang mao nga mga linya kabahin lang sa recycled na nga mga panaad sa mga politiko."}, {"text_idx": "#000006", "text": "Nanaad sila nga dili modagan apan diay midagan."}, {"text_idx": "#000007", "text": "Siguro, kabahin kini sa stratehiya sa mga politiko aron igayuma ang boto sa katawhan."}, {"text_idx": "#000008", "text": "May mga politiko nga nanaad nga dili modagan apan diay nagsigi na ug pangampanya ug dako na ug nagasto sa mga political advertisements."}, {"text_idx": "#000009", "text": "Laktod nga pagkasulti, sa kampanya pa lang mihimo na sila ug pangatik sa katawhan."}, {"text_idx": "#000010", "text": "Sa komedya pa: \u201cDili ko modagan, atik ra!\u201d"}, {"text_idx": "#000011", "text": "Kon mahilig ug pangatik kining mga politikoha, unsaon kaha nato pagsiguro nga tinuoray ang ilang ubang mga tam-is nga panaad?"}, {"text_idx": "#000013", "text": "Kon atong itandi ang pangampanya sa politika sa pagpanguyab, may mga lalaki nga mangatik ug istorya sa babaye nga ilang gipanguyaban."}, {"text_idx": "#000014", "text": "Kon masakpan gani, tulisukon sa babaye ug ingnan: \u201cKapating nimog nawong, nganong imo man kong giatik?\u201d"}, {"text_idx": "#000015", "text": "Ang lalaki magpaawot nga motubag: \u201c Sorry ha, dili man god ko nimo sugton ug dili teka atikan\u201d."}, {"text_idx": "#000016", "text": "Para ninyo, angayan bang botaran ang mga politiko nga nanaad nga dili modagan apan midagan?"}]